**Vzorec pogodbe**

**Znanstveno-raziskovalno središče Koper,** Garibaldijeva ulica 1, 6000 Koper, ki ga zastopa direktor prof. dr. Rado Pišot, matična številka: 7187416000 davčna številka: SI 38108674, (v nadaljevanju naročnik)

in

IZVAJALEC: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, ki ga zastopa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, Matična številka: \_\_\_\_\_\_\_\_\_\_\_\_\_Identifikacijska številka (ID za DDV):\_\_\_\_\_\_\_\_\_\_\_\_\_\_\_\_ , Transakcijski račun (TRR):

sklepata naslednjo

**P O G O D B O**

**za** **Gradbeni in obračunski nadzor pri izvedbi gradbenih, obrtniških in instalacijskih (GOI) del za gradnjo kompetenčnega centra za oljkarstvo in ostale mediteranske kulture, Plavje**

**I. UVODNE DOLOČBE**

**1. člen**

Naročnik in izvajalec ugotavljata, da je bil na osnovi:

* javnega naročila, objavljenega na Portalu javnih naročil številka \_\_\_\_\_\_\_\_\_\_\_\_ z dne \_\_\_\_\_\_\_\_\_\_\_\_ z naslovom: ………………………………………………………………
* naročnikove odločitve o oddaji javnega naročila številka \_\_\_\_\_\_\_\_\_\_\_ z dne \_\_\_\_\_\_\_\_\_\_\_\_, ki je bila objavljena na Portalu javnih naročil dne \_\_\_\_\_\_\_ pod oznako \_\_\_\_\_\_\_\_\_

izvajalec izbran kot izvajalec del v okviru omenjenega javnega naročila, zaradi česar se sklepa predmetna pogodba.

Sestavni del pogodbe je dokumentacija v zvezi z javnim naročilom (razpisna dokumentacija) in ponudbena dokumentacija izvajalca. V kolikor med dokumenti, ki so del te pogodbe ter to pogodbo oz. med samimi dokumenti obstaja kakršnokoli neskladje oz. nedoslednost, se uporabi rešitev, ki je ugodnejša za naročnika, ob predpostavki, da takšna rešitev v celoti izpolnjuje vse zahteve za izvedbo javnega naročila.

Izvajalec izrecno potrjuje, da mu je znana celotna razpisna dokumentacija, lega in gradbeno stanje ter ostali pogoji, po katerih bo izvedel javno naročilo in se vnaprej odpoveduje vsakršnemu zahtevku, ki bi bil posledica pomanjkljive oz. nezadostne proučitve dokumentov, ki jih je potrebno upoštevati pri izvedbi javnega naročila ter se zavezuje, da bo tovrstno pomanjkljivost ustrezno saniral na lastne stroške in na način, ki ga bo predhodno uskladil z naročnikom, ne da bi zaradi tega trpel rok izvedbe, kvaliteta izvedenih del, funkcionalnost posameznih delov ali celote.

Izvajalec se izrecno strinja, da nosi vsakršen rizik nezadostnega ali pomanjkljivega ogleda terena/lokacije oziroma neogleda terena/lokacije, ki mu ga naročnik omogočil v skladu z razpisno dokumentacijo.

**II. PREDMET POGODBE**

**2. člen**

Predmet te pogodbe je:

* izvajanje storitev gradbenega in obračunskega nadzora pri izvedbi gradbenih, obrtniških in instalacijskih (GOI) del za gradnjo kompetenčnega centra za oljkarstvo in ostale mediteranske kulture, Plavje
* sodelovanje z naročnikom v postopku pridobivanja uporabnega dovoljenja za objekt.

Storitve, ki so predmet te pogodbe, vključujejo vse naloge, ki jih za nadzornika predpisujejo Gradbeni zakon (GZ) in ostala vsakokrat veljavna zakonodaja ter podzakonski predpisi za tovrstna dela, med drugim (a ne izključno) pa:

1. Svetovanje naročniku:

• kontrola nad spremembami ali dopolnitvami popisa del in projektne

dokumentacije;

• redno mesečno oz. po potrebi tedensko pisno poročanje naročniku o poteku izvajanja investicijskega projekta glede na zahteve pridobljenega sofinanciranja.

1. Izvedba GOI del:

* prijava gradnje - izvedbe GOI del;
* uvedba izbranega izvajalca GOI del v delo;
* odpiranje in potrjevanje gradbenega dnevnika ter nadzor nad pravilnostjo vpisa sprememb, nastalih med gradnjo, ki jih beleži izvajalec,
* vodenje tedenskih operativnih sestankov, vključno s pripravo zapisnikov o le-teh;
* vodenje tedenskih operativnih sestankov na gradbišču z izdelavo ustreznih zapisnikov z navedbo odprte problematike nadzora nad kakovostjo izvedenih del ter prikazom stanje izvedbe del, glede na terminski plan izvedbe del,
* nadzor nad kakovostjo gradbenih proizvodov, materialov, napeljav, naprav in opremo, ki se vgrajujejo,
* od izvajalca zahtevati, zbirati in preverjati potrdila o skladnosti in ustreznosti gradbenih in drugih proizvodov, materialov ter naprav skladno s kakovostnimi zahtevami investitorja,
* dajanje zahtevkov za posamezne laboratorijske preiskave, v kolikor se pojavi neskladje med zahtevanimi lastnostmi iz dokumentacije in predloženimi lastnostmi s strani izvajalca,
* sodelovanje pri izvajanju meritev, preizkusov in testiranj,
* v skladu z GZ-1 in pravili stroke izvajati nadzor, ki omogoča dokončanje objekta v skladu z dokumentacijo za izvedbo gradnje, gradbenimi in drugimi predpisi,
* ustno in pisno opozoriti udeležence pri graditvi objektov, če ugotovi kršitve in dejanja, ki so v nasprotju z GZ-1,
* ustaviti gradnjo objekta, če se kršitve iz prejšnje točke kljub opozorilu nadaljujejo ali napake, nastale kot posledica teh kršitev, niso pravočasno odpravljene ter v teh primerih ugotovljene kršitve prijaviti gradbenemu in drugim inšpektorjem,
* nadzor, ali se gradnja izvaja po dokumentaciji javnega razpisa, dokumentaciji za izvedbo gradnje in pogodbo, s poudarkom na racionalnosti izvedbe in kakovosti gradnje,
* nadzor nad izvajanjem dogovorjenih rokov izgradnje in zasledovanje plana,
* pregledi in potrjevanje knjige obračunskih izmer oz. gradbene knjige,
* kontrola in potrjevanje mesečnih obračunskih situacij v 5 (petih) dneh po prejemu in končne situacije 15. (petnajstih) dneh po prejemu, pri čemer pa so lahko potrjena samo dela, ki so ob enem potrjena v gradbeni knjigi in pogodbeno naročena. To vključuje tudi preverjanje prisotnosti imenovanih podizvajalcev, pregled potrjenih računov podizvajalcev v primeru direktnih plačil in pregled tabel z razkontiranimi računi podizvajalcev
* koordinacija in sodelovanje pri usklajevanju sprememb oziroma dopolnitev elementov za izvajanje del med naročnikom, projektantom in izvajalcem,
* pregledovanje in potrjevanje analiz cen ter predračunov predloženih s strani izvajalca za nujna dodatna in/ali pozneje naročena dela ter sodelovanje pri pogajanjih za sklenitev dodatkov k osnovni gradbeni pogodbi,
* organizacija kvalitetnega pregleda pred primopredajo izvedenih del oz. (internim) tehničnim pregledom in nadzor nad odpravo pomanjkljivosti, ugotovljenih z zapisnikom o kvalitetnem in pregledu,
* pregled dokumentacije predane s strani izvajalca pred primopredajo in (internim) tehničnim pregledom, sodelovanje na tehničnem pregledu in nadzor nad odpravo pomanjkljivosti ugotovljenih z zapisnikom tehničnega pregleda,
* pregled dokumentacije in sodelovanje pri primopredaji izvedenih del med naročnikom in izvajalcem z izdelavo primopredajnega zapisnika ter sodelovanje pri uvedbi predstavnika naročnika v ravnanje in upravljanje s strani izvajalca,
* izvedba končnega obračuna in izdelava zapisnika končnega obračuna,
* sodelovanje pri odpravi pomanjkljivosti v garancijskem roku,
* sodelovanje z naročnikom, projektantom in izvajalcem do pridobitve uporabnega dovoljenja
* priprava in dostava mesečnih poročil naročniku oziroma pooblaščenemu predstavniku naročnika (ob izstavitvi situacije);
* priprava in dostava končnega poročila o zaključku del naročniku oziroma pooblaščenemu predstavniku naročnika (ob zaključku del in izstavitvi končne situacije).

1. Sodelovanje pri izdelavi terminskih načrtov, priprava in uskladitev vzorcev vmesnih računov in končnega obračuna:

* sodelovanje pri izdelavi terminskih planov, ki jih mora izdelati glavni izvajalec gradbenih del, v sodelovanju z naročnikom oziroma pooblaščenim predstavnikom naročnika
* operativno spremljanje terminskega (tedensko) in finančnega plana (mesečno) izvajanja vseh del v sklopu gradnje podrobno pisno obveščanje o vseh odstopanjih ter možnih ukrepih za odpravo odstopanj.

1. Pregled projektne dokumentacije:

Projektna dokumentacija obsega dopolnitev PZI projekta za izvedbo gradnje, ki ga je izdelalo podjetje A.MLINAR d.o.o.., št. A-0185, september 2024 in po katerem se bo izvajal nadzor.

Dolžnosti izvajalca pri tem so:

* kontrola podatkov in posebej spremenjenih podatkov, ki jih naročnik posreduje glavnemu izvajalcu gradbenih del v fazi izdelave dopolnitev projektne dokumentacije;
* sodelovanje s projektantom pri izdelavi dopolnitev dokumentacije, ter pri izvajanju projektantskega nadzora;
* pregled in svetovanje pri pripravi osnutkov dopolnitev projektne dokumentacije, izdelava poročil o pregledu in komentarji ter pripombe na predlagane tehnične rešitve;
* aktivno sodelovanje in usklajevanje dopolnitev projektiranja v skladu s pripombami;
* zagotovitev, da so vse spremembe, nastale tekom gradnje, ki so bile predhodno odobrene s strani projektanta, pooblaščenega predstavnika naročnika, naročnika, vnesene v PID;
* skrb, da bodo izvajalci dokazno vodili dokumentacijo, iz katere bodo razvidne vse spremembe projekta;
* pregled in potrditev PID projektov gradbenih, strojnih instalacij in elektro instalacij ter opreme, priprava pripomb in predlogov za morebitne popravke in uskladitve PID dokumentacije;
* podpis PID.

1. Odprava ugotovljenih pomanjkljivosti in napak na objektu, opremi, inštalacijah in zunanji ureditvi:

* zagotovitev sprotne odprave ugotovljenih pomanjkljivosti in napak med gradnjo ob predhodni potrditvi naročnika;
* kontrola odprave ugotovljenih pomanjkljivosti in napak po tehničnem pregledu;
* kontrola odprave vseh pomanjkljivosti in napak, ugotovljenih na kvalitetnem pregledu in pregledih v času garancijske dobe;
* organizacija pregleda kvalitete izvedenih del, ki so definirana z gradbeno pogodbo, projektno dokumentacijo ter pravili stroke. V zvezi s tem bo nadzornik sopodpisal izjavo o zanesljivosti, v pregled kvalitete bo vključil tudi naročnika oziroma pooblaščenega predstavnika naročnika;
* zagotovitev, da bo glavni izvajalec gradbenih del pripravil vso potrebno dokumentacijo za interni pregled in prevzem del, pregled, dopolnjevanje in prevzem te dokumentacije.

1. Izdaja potrdil o odpravi posameznih napak med poskusnim obratovanjem in reklamacijsko dobo:

* pregled izvedenih del na polovici in ob koncu reklamacijske dobe ter skrb za odpravo morebitnih napak in pomanjkljivosti.

1. Predaja dokumentacije naročniku v skladu z zahtevami te pogodbe, GZ-1 in ostalo vsakokrat veljavno zakonodajo ter podzakonski predpisi:

Izvajalec je dolžan organizirati komisijsko primopredajo vse dokumentacije:

* nadzornika (gradbeni dnevnik, zapisnike operativnih sestankov in prevzemov kvalitete materialov, končni obračun del, zapisnik o pozitivnih rezultatih tehnoloških meritev, ipd.);
* izvajalca (PID, Obratovalna in vzdrževalna navodila, PVE, knjiga obračunskih izmer, Dokazilo o zanesljivosti, končno poročilo, certifikati, geodetski video in foto posnetki objekta in komunalne infrastrukture ter vsa ostala dokumentacija, ki jo zahtevajo GZ, ostala vsakokrat veljavna zakonodaja, podzakonski predpisi in določila pogodbe glavnega izvajalca gradbenih del).

Izvajalec je dolžan od glavnega izvajalca gradbenih del pridobiti tudi vse potrebne podatke in dokumente za knjiženje osnovnih sredstev ter jih pripraviti na način, da bodo pri knjiženju osnovnih sredstev zadovoljeni tako računovodski standardi, veljavni v Republiki Sloveniji, kot tudi interne zahteve naročnika v zvezi s tem.

Trajanje izvedbe del:

- gradbeni in obračunski nadzor: od začetka izvedbe do dokončanja vseh GOI del;

- sodelovanje z naročnikom v postopku pridobivanja uporabnega dovoljenja: po zaključku vseh GOI del, vendar najkasneje do 31. 10. 2026.

Predvidoma 18 mesecev od uvedbe v delo (najkasneje 7 dni pred uvedbo v delo izbranega izvajalca GOI del predvidoma v marcu 2025) do končnega prevzema pogodbenih del (primopredaja objekta) med naročnikom in izvajalcem GOI del (najkasneje do 31.7.2026).

Pričetek gradbenih del bo predvidoma v mesecu marcu 2025.

Podrobnejše zahteve naročnika v zvezi s predmetom pogodbe in izvedbo storitev po tej pogodbi so opredeljene v dokumentacijo št. \_\_\_\_\_\_\_ z dne \_\_\_\_\_\_\_\_\_\_\_\_ objavljeno na portalu javnih naročil.

**III. OBVEZNOSTI IZVAJALCA**

**3. člen**

Izvajalec mora ravnati v skladu s prejetimi navodili naročnika, kot dober strokovnjak ter mora pri tem ostati v mejah navodil naročnika in v vsem paziti na naročnikove interese in cilje, ki mu morajo biti vodilo. Izvajalec je dolžan naročniku omogočiti ustrezen nadzor nad izvajanjem storitev po tej pogodbi. Če je izvajalec mnenja, da bi bila izvršitev storitve nadzora v katerikoli fazi ali aktivnosti po dobljenih navodilih naročnika škodljiva za naročnika, ali da so dana navodila pomanjkljiva, mora izvajalec naročnika na to nemudoma pisno opozoriti in zahtevati nova navodila ali dopolnitev navodil. Če naročnik izvajalcu ni dal določenih navodil o poslu ali aktivnosti, ki jo je treba opraviti, je izvajalec dolžan, upoštevajoč predvsem interese naročnika, ravnati kot dober strokovnjak.

Izvajalec se sme odmakniti od dobljenega naročila in navodil naročnika samo s soglasjem naročnika; če pa ga zaradi kratkega časa ali iz kakšnega drugega vzroka ne more vprašati za soglasje, se sme odmakniti od naročila in navodil samo, če lahko po presoji vseh okoliščin utemeljeno misli, da to nalagajo naročnikovi interesi in cilji.

Izvajalec izjavlja, da je pred oddajo ponudbe preučil razpisno dokumentacijo z vsemi prilogami in je z njeno vsebino popolnoma seznanjen in nima dodatnih vprašanj, vezanih na predmet te pogodbe. Predmet te pogodbe je gradbeni in obračunski nadzor in je izvajalcu dobro poznan in v zvezi s tem izjavlja, da ni pomanjkljivosti, ki bi jih opazil kot skrben strokovnjak in ki bi vplivale na izvršitev njegovih obveznosti po tej pogodbi ter da je v celoti seznanjen z obsegom in zahtevnostjo pogodbenih storitev.

Izvajalec mora od naročnika pridobiti posebno pisno dovoljenje, preden ukrene kaj od spodaj naštetega:

* potrdi kakršne koli dodatne izdatke, ki niso upoštevani v pogodbeni ceni glavnega izvajalca gradbenih del;
* dovoli kakršno koli podaljšanje predvidenih rokov, ki veljajo za glavnega izvajalca gradbenih del.

Ni mu pa potrebno pridobiti posebnega dovoljenja naročnika v primeru:

* če ugotovi, da je potrebno dela/storitev glavnega izvajalca gradbenih del nujno opraviti za to, da se prepreči neposredna nevarnost za zdravje in življenje ljudi.

1. Izvajalec imenuje za dela po tej pogodbi vodjo nadzora: …………………..., ki je dolžan biti najmanj 3x tedensko prisoten na delovišču, glede na aktualni potek izvedbe, obseg in vrsto del.
2. V primeru spremembe zakonodaje po sklenitvi pogodbe, je izvajalec dolžan le-to tudi upoštevati.
3. Vsa mnenja, pripombe, navodila in stališča o ustreznosti/neustreznosti in popolnosti/nepopolnosti dokumentov, storitev in predlogov (vključno z načinom oziroma konceptom izvedbe investicije, sklepanja pogodbenih razmerij z izvajalci, podizvajalci in glede izvedbe gradbeno obrtniških del, ipd.), ki jih je pripravil glavni izvajalec gradbenih del ali projektant, je izvajalec dolžan predložiti naročniku pisno ali ustno na zapisnik ter hkrati podati predloge o tem, kako dokumente, storitve in predloge ustrezno popraviti. Na zahtevo naročnika, oziroma vsakokrat, ko je to potrebno zaradi sprejema odločitev s strani naročnika, morajo mnenja in predlogi vsebovati tudi natančno opredelitev pomanjkljivosti/neustreznosti in predlaganih rešitev, strokovno obrazložitev predlaganih rešitev s strani izvajalca nadzora v primerjavi s predlaganimi rešitvami s strani glavnega izvajalca gradbenih del ali projektanta, navedbo ustrezne pravne podlage in mnenja o dopustnosti in pravnih posledicah predlaganih predlogov, kot tudi realno oceno o izvedljivosti predlogov. Mnenja, pripombe, navodila in stališča je izvajalec dolžan podati v roku 24 (štiriindvajset) ur od prejema dokumentov, predlogov in obvestil.
4. Izvajalec se storitve nadzora zaveže izvesti skladno:

* s to pogodbo,
* s ponudbo številka \_\_\_\_\_\_\_\_\_\_\_\_\_ z dne \_\_\_\_\_\_\_\_\_\_\_;
* s projektno dokumentacijo številka DGD in PZI\_\_\_\_\_\_\_\_\_\_\_\_\_\_\_ z dne \_\_\_\_\_\_\_\_\_\_, ki jo je izdelal \_\_\_\_\_\_\_\_\_\_\_\_
* s pravnomočnimi gradbenim dovoljenjem (v nadaljevanju GD) št. 351-60/2023-6217-10 z dne 7. 2. 2024, pravnomočno z dne \_\_\_\_\_\_\_\_\_,
* s pogoji soglasij oz. mnenji k projektni dokumentaciji,
* z določili razpisne dokumentacije naročnika v postopku oddaje javnega naročila številka objave na Portalu javnih naročil \_\_\_\_\_\_\_\_\_\_\_\_\_ z dne \_\_\_\_\_\_\_\_\_, katere sestavni del so tudi s strani izvajalca podpisani in žigosani vprašanja in odgovori, objavljeni na Portalu JN,
* s terminskim planom glavnega izvajalca gradbenih del, pri izdelavi katerega je dolžan sodelovati skladno z 2. odst. 2. člena te pogodbe,
* z zahtevano skrbnostjo profesionalnega nadzornika oz. s skrbnostjo dobrega strokovnjaka,
* Gradbenim zakonom (Uradni list RS, št. 199/21 in spremembe; v nadaljevanju: GZ-1),
* Zakonom o arhitekturni in inženirski dejavnosti (Uradni list RS, št. 61/2017 in spremembe; v nadaljevanju: ZAID),
* Obligacijskim zakonikom (Uradni list RS, št. 97/07-UPB1 in spremembe, v nadaljevanju: OZ),
* Zakonom o gradbenih proizvodih (Uradni list RS št. 82/2013; v nadaljevanju ZGPro-1),
* Zakonom o varnosti in zdravju pri delu (Uradni list RS, št. 43/2011; v nadaljevanju: ZVZD-1),
* Uredbo o zagotavljanju varnosti in zdravja pri delu na začasnih in premičnih gradbiščih (Uradni list RS, št. 83/2005 in spremembe; v nadaljevanju ZVZD-1),
* Uredbo o ravnanju z odpadki, ki nastanejo pri gradbenih delih (Uradni list RS, št. 34/08 in spremembe),
* Pravilnik o podrobnejši vsebini dokumentacije in obrazcih povezanih z graditvijo objektov (Uradni list RS, št. 36/18 in spremembe),
* Zakonom o integriteti in preprečevanju korupcije (Uradni list RS, št. 69/11-UPB2 in spremembe; v nadaljevanju ZIntPK),
* in drugo veljavno zakonodajo, ki zadeva predmet storitev,
* s prejetimi navodili naročnika, kot dober strokovnjak,
* z naročnikovimi interesi in cilji, ki so mu vodilo.

Izvajalčeva neutemeljena zavrnitev naročila, odstopanje od naročenega načina izvedbe ali ravnanje izvajalca v nasprotju z določil tega člena pomeni kršitev obveznosti po tej pogodbi, zaradi katere lahko naročnik odstopi od te pogodbe v skladu z določbami 22. člena te pogodbe.

**4. člen**

Izvajalec s podpisom te pogodbe potrjuje, da je v celoti seznanjen z obsegom in zahtevnostjo pogodbenih del, projektno, razpisno in drugo dokumentacijo ter z lokacijo, objektom in terenskimi razmerami, kjer se bodo pogodbena dela izvajala.

Izvajalec do povračila stroškov s strani naročnika, ki bi bili posledica nepoznavanja okoliščin iz prejšnjega odstavka, ni upravičen in se zahtevkom do naročnika iz tega naslova izrecno odpoveduje.

**5. člen**

Izvajalec bo dela izvajal z največjo možno intenziteto, ter bo temu primerno zagotovil zadostno število ustrezno usposobljenih in izkušenih strokovnjakov, s ciljem zaključka gradbene/izvedbene faze (tako posamezne faze kot tudi celotnega obsega del) v najkrajšem možnem času in najkasneje v pogodbeno določenem roku, tako, da bo gradbena/izvedbena faza zaključena skladno s potrjenim terminskim planom. Šteje se, da je gradbena/izvedbena faza zaključena, ko naročnik z glavnim izvajalcem gradbenih del podpiše končni obračun.

Izvajalec bo dela po tej pogodbi izvajal s profesionalno skrbnostjo, solidno, kvalitetno s strokovno usposobljenim osebjem in v skladu z veljavnimi standardi, pri čemer izjavlja, da ima za tovrstne storitve pridobljena vsa predpisana dovoljenja, ki jih je dolžan vseskozi vzdrževati v veljavi. Delo/storitev mora opraviti solidno in kvalitetno s skrbnostjo dobrega strokovnjaka ter v skladu z veljavnimi standardi, priporočili in določbami te pogodbe, ter pravočasno za dosego rezultata, pri čemer so metode za dosego rezultata izključno v sferi izvajalca.

Pogodbeni stranki se dogovorita, da ima obveznost izvajalca naravo obveznosti rezultata in izvajalec zagotavlja naročniku, da bo storitve nadzora, ki so določene v tej pogodbi, izvedel z zahtevano skrbnostjo in z njihovo izvedbo tudi dosegel za naročnika zahtevani rezultat.

Izvajalec zagotavlja, da bodo vsi dokumenti, ki jih mora po tej pogodbi pripraviti, pripravljeni strokovno ustrezno in popolno in bodo ustrezali vsem predpisom in standardom, ki veljajo v Republiki Sloveniji. V primeru, če dokumenti, ki jih mora po tej pogodbi pregledati izvajalec, kljub pripombam in priporočilom izvajalca, ki jih je podal skladno z določili te pogodbe, ne bodo pripravljeni strokovno ustrezno in popolno in ne bodo ustrezali vsem predpisom in standardom, ki veljajo v Republiki Sloveniji, mora izvajalec na to naročnika pisno obvestiti nemudoma, najkasneje pa v roku 2 (dveh) delovnih dni, šteto od dneva, ko to ugotovi.

Izvajalec mora naročniku, pred oddajo kateregakoli dokumenta, poslati osnutek dokumenta v pregled in odobritev.

Če izvajalec krši obveznosti, ki so določene po tej pogodbi, odgovarja naročniku za vso povzročeno škodo. Stranki soglašata, da se odgovornost za škodo ne omeji na predvidljivo škodo, temveč je izvajalec odgovoren za vso škodo (celotno navadno škodo in celoten izgubljen dobiček), ki nastane zaradi kršitve naročniku. Pri tem stranki kot nesporno ugotavljata, da je način poslovanja in delovanja naročnikove dejavnosti izvajalcu dobro poznan.

**IV. POGODBENA CENA IN PLAČILNI POGOJI**

**6. člen**

Pogodbena vrednost del je določena na osnovi ponudbe izvajalca in znaša:

- pogodbena vrednost v EUR brez DDV: \_\_\_\_\_\_\_\_\_\_\_\_\_\_\_\_

- DDV 22%: \_\_\_\_\_\_\_\_\_\_\_\_\_\_\_\_\_\_

- pogodbena vrednost v EUR z DDV: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dogovorjena pogodbena cena že obsega plačilo izvajalcu za vse njegove stroške, ki mu bodo nastali ob izvajanju storitve nadzora, zaradi česar izvajalec iz tega naslova ni upravičen do dodatnega plačila. Dogovorjeno plačilo je fiksno in se ne more povišati ne glede na morebiten povečan obseg dela ali storitev. Izvajalec se zato izrecno odpoveduje uveljavljanju kakršnihkoli zahtevkov iz naslova dodatnih del ali povečanega obsega dela, tudi če so nepredvideni ali nepredvidljivi ter se strinja, da fiksno plačilo, določeno v tej pogodbi, zajema celotno plačilo, do katerega je upravičen izvajalec.

V primeru, da izvajalec svojo obveznost izpolni le delno ali nekvalitetno, je naročnik upravičen do sorazmernega zmanjšanja pogodbene cene glede na obseg in kakovost izpolnitve del.

Denarna sredstva za financiranje predmeta pogodbe so zagotovljena v proračunu Republike Slovenije na proračunski postavki \_\_\_\_\_\_\_\_\_\_\_\_\_\_\_\_\_\_\_\_\_\_\_ .

**7. člen**

Izvajalec za izvedene storitve izstavlja račune izključno v predpisani elektronski obliki (e-račun), preko spletnega portala UJPnet .

E-račun se glasi na naslov: za Znanstveno-raziskovalno središče Koper, Garibaldijeva 1, 6000 Koper. Na e-računu mora biti zapisana številka pogodbe in priložena mesečna situacija ali končna situacija, potrjena s strani naročnika. E-račun mora biti poslan na ustrezen IBAN SI56 0110 0600 0053 955. V kolikor se e-račun ne bo nanašal na ustrezen IBAN, ga bo naročnik zavrnil kot tudi vse tiskane račune in račune, prejete po e-pošti.

Izvajalec bo za opravljene storitve po tej pogodbi naročniku izstavil e-račun mesečno skladno z napredovanjem del izvajalca in na podlagi s strani naročnika potrjenega mesečnega poročila, do kumulativno največ 90 % pogodbene cene. Zadnji račun bo izvajalec izstavil po realizaciji posla v celoti, najkasneje v petih (5) koledarskih dneh po pridobitvi pravnomočnega uporabnega dovoljenja.

Specifikacija zaračunanega zneska je obvezni element vsakega računa, prikazana mora biti po enakih postavkah in na enak način kot pogodbena specifikacija in potrjena s strani naročnika.

Vrednost posameznega računa se določi na podlagi naslednje formule:

**Pogodbena vrednost te pogodbe × vrednost mesečne realizacije izvajalca gradnje / skupna pogodbena vrednost gradnje**

V primeru spremembe pogodbene vrednosti gradnje, naročnik in svetovalec za izračun zneska računa upoštevata prvotno pogodbeno vrednost gradnje, razen če se z aneksom k pogodbi ne dogovorita drugače.

Kumulativni znesek računov ne more presegati pogodbene vrednosti, razen če se naročnik in svetovalec z aneksom k pogodbi ne dogovorita drugače.

Naročnik bo nesporni del mesečnega obračuna plačal na transakcijski račun izvajalca v roku trideset dni od prejema pravilno izstavljenega e-računa.

V primeru, da je zadnji dan za plačilo dela prost dan, se šteje, da je zadnji dan za plačilo prvi naslednji delovni dan.

Kot dan plačila se šteje dan, ko je naročnik izdal nalog za izplačilo pooblaščeni instituciji za opravljanje plačilnih storitev za naročnika.

V primeru zamude plačila dolguje naročnik izvajalcu zamudne obresti v višini zakonitih zamudnih obresti.

**V. OBVEZNOSTI NAROČNIKA**

**8. člen**

Naročnik se zavezuje plačati izvajalcu dogovorjeno mesečno plačilo za opravljeno storitev pod pogoji in v rokih, kot so določeni v 6. in 7. členu te pogodbe.

Naročnik ima pravico zadržati plačilo v tistih primerih, ki jih določa ta pogodba ali v skladu z določili veljavne zakonodaje.

Zaradi zamude naročnika pri plačilu posameznega mesečnega računa izvajalec ni upravičen zaustaviti oprave storitev nadzora, razen v primeru, če je verjetno, da je bodoče plačilo ogroženo in zamuda naročnika traja več kot 30 (trideset) dni. Pred zaustavitvijo oprave storitve mora izvajalec naročnika opozoriti, da namerava zaustaviti opravo storitve ter mu določiti dodaten rok 10 (deset) dni, v katerem lahko naročnik plača zapadlo terjatev ali pa zagotovi izvajalcu ustrezno zavarovanje. V nobenem primeru izvajalec ni upravičen zaustaviti opravo storitve, če naročnik plačilo zadržuje na podlagi določil te pogodbe ali določil veljavne zakonodaje ali ima nasprotno terjatev do izvajalca po tej pogodbi.

**9. člen**

Naročnik je dolžan med izvajanjem storitve sodelovati z izvajalcem (sodelovalna dolžnost) skladno s terminskim planom. V ta namen mu je dolžan zagotoviti vsa navodila, vso dokumentacijo in podatke, ki so potrebni za izvedbo storitve po tej pogodbi, zagotoviti izvajalcu dostop do objektov, ki bodo predmet investicije, ter obveščati izvajalca o vseh spremembah in novo nastalih situacijah, ki bi lahko vplivale na potek gradbene/izvedbene faze in s tem na predmet pogodbe.

Če naročnik ne izpolni svoje sodelovalne dolžnosti, izvajalec ni v zamudi za tisti čas zamude, ki je neposredna posledica te kršitve. Izključitev odgovornosti za zamudo nastopi le za kršitve sodelovalne dolžnosti, ki so dejansko utemeljene in se ne nanašajo na potrditve naročnika in zaradi katerih se izvajalec na drug način ni mogel izogniti zamudi, čeprav je kot dober strokovnjak storil vse, kar je v njegovi moči, da do zamude ne bi prišlo.

Vendar se izvajalec na kršitev sodelovalne dolžnosti ne more sklicevati, če ni najkasneje v roku 1 (enega) delovnega dne od ugotovitve kršitve, naročnika obvestil o kršitvi, tako da je opisal, v čem je naročnik kršil sodelovalno dolžnost in kaj mora storiti, da se kršitev odpravi. Prav tako mora istočasno naročnika opozoriti na vse posledice, ki bodo iz tega nastale, vključno z morebitno zamudo pri izvedbi storitev nadzora in zamudo gradbene/izvedbene faze ter pojasniti, ali in zakaj se zamudi ni mogoče izogniti.

Kršitev sodelovalne dolžnosti sama po sebi ne more biti razlog za razbremenitev odgovornosti izvajalca za škodo ali posledice, ki nastanejo zaradi napak. Te odgovornosti se lahko izvajalec razbremeni le, če naročnika izrecno opozori, da bo zaradi določenega njegovega ravnanja nastala škoda ali napaka in naročnik po opozorilu pri tem vztraja.

Naročnik ima v fazi gradnje pravico spremeniti ali dopolniti projektno dokumentacijo, na podlagi katere je bilo izvedeno javno naročilo in sklenjena ta pogodba. V tem primeru pogodbeni stranki skleneta pisni dodatek k tej pogodbi v katerem opredelita povečan ali zmanjšan obseg del in vpliv sprememb na pogodbeno ceno. Pri sklenitvi dodatka k pogodbi se upoštevajo določbe javno-naročniške zakonodaje.

Izvajalec ni odgovoren za končno odločitev naročnika.

**VI. PODIZVAJALCI**

**10. člen**

*(Navodilo: Ta del pogodbe velja samo v primeru, da izvajalec nastopa s podizvajalci, v nasprotnem primeru se črta oz. se navede, da ponudnik ob sklenitvi pogodbe nima podizvajalcev.)*

Izvajalec lahko to pogodbo izvaja samo s podizvajalci, ki jih je priglasil v svoji ponudbi in za katere je naročnik ugotovil, da izpolnjujejo vse pogoje, ki so bili za podizvajalce določeni v dokumentaciji v zvezi z oddajo javnega naročila. Izvajalec se zavezuje, da bo v primeru, da bo v izvedbo javnega naročila vključil enega ali več podizvajalcev, z njimi sklenil pogodbe, v katerih bo natančno določena vrsta in obseg dela ter cena za opravljene storitve.

Za delo vseh podizvajalcev odgovarja izvajalec enako kot za svoje delo. Naročnikova odobritev, da določen del pogodbenih del izvede podizvajalec, ne odveže izvajalca nobenih pogodbenih obveznosti.

Podatki o podizvajalcih:

Podizvajalec 1 (firma, naslov):

VRSTA DEL (predmet, količina): Opis del, ki jih bo izvedel podizvajalec:

% končne ponudbe vrednosti, ki jo bo izvedel podizvajalec: \_\_\_\_

V kolikor podizvajalec v skladu in na način, določen v drugem in tretjem odstavku 94. člena ZJN-3, zahteva neposredno plačilo, se šteje, da je neposredno plačilo podizvajalcu obvezno in obveznost zavezuje naročnika in glavnega izvajalca.

* V kolikor bo podizvajalec v skladu in na način, določen v drugem in tretjem odstavku 94. člena ZJN-3 zahteval neposredna plačila, se šteje, da:
* glavni izvajalec s podpisom te pogodbe pooblašča naročnika, da na podlagi potrjenega računa oziroma situacije s strani glavnega izvajalca neposredno plačuje podizvajalcu,
* je podizvajalec dolžan najkasneje z izstavitvijo prvega računa predložiti soglasje, na podlagi katerega naročnik namesto ponudnika poravna podizvajalčevo terjatev do ponudnika,
* glavni izvajalec svojemu računu ali situaciji priložiti račun ali situacijo podizvajalca, ki ga je predhodno potrdil.

Zgolj ob izpolnitvi vseh pogojev iz predhodnega odstavka, je naročnik obvezan izvršiti neposredno plačilo podizvajalcu.

Plačila podizvajalcem se izvedejo v rokih in na enak način kot velja za plačila izvajalcu.

Izvajalec mora med izvajanjem javnega naročila naročnika obvestiti o morebitnih spremembah informacij iz 2. odstavka 94. člena ZJN-3 in poslati informacije o novih podizvajalcih, ki jih namerava naknadno vključiti v izvajanje, in sicer najkasneje v petih dneh po spremembi. V primeru vključitve novih podizvajalcev mora izvajalec skupaj z obvestilom posredovati tudi podatke in dokumente iz druge, tretje in četrte alineje 2. odstavka 94. člena ZJN-3.

V primeru vključitve novega podizvajalca v dela po tej pogodbi ali zamenjave že vključenega podizvajalca, mora izvajalec naročniku poslati pisni predlog ter mu skupaj s predlogom posredovati:

* kontaktne podatke in zakonite zastopnike predlaganega podizvajalca (naziv, polni naslov, matična številka, davčna številka in transakcijski račun, zakoniti zastopniki),
* izpolnjen ESPD za predlaganega podizvajalca ter morebitna druga dokazila o izpolnjevanju pogojev za sodelovanje,
* če podizvajalec zahteva neposredna plačila, zahtevo in soglasje podizvajalca za neposredna plačila in
* podatke o vrsti del, količini in vrednosti del, ki jih bo izvedel vsak podizvajalec.

Naročnik bo zavrnil vsakega podizvajalca, če zanj obstajajo razlogi za izključitev iz prvega, drugega ali četrtega odstavka 75. člena ZJN-3, razen v primeru iz tretjega odstavka 75. člena ZJN-3, lahko pa zavrne vsakega podizvajalca tudi, če zanj obstajajo razlogi za izključitev iz šestega odstavka 75. člena ZJN-3. Naročnik lahko zavrne predlog za zamenjavo podizvajalca oziroma vključitev novega podizvajalca tudi, če bi to lahko vplivalo na nemoteno izvajanje ali dokončanje del in če novi podizvajalec ne izpolnjuje pogojev, ki jih je postavil naročnik v dokumentaciji v zvezi z oddajo javnega naročila. Naročnik bo o morebitni zavrnitvi novega podizvajalca obvestiti izvajalca najpozneje v desetih dneh od prejema predloga.

Če neposredno plačilo podizvajalcu ni obvezno v skladu s tem členom, mora glavni izvajalec najpozneje v 60 dneh od plačila končnega računa oziroma situacije poslati svojo pisno izjavo in pisno izjavo podizvajalca, da je podizvajalec prejel plačilo za izvedene gradnje ali storitve oziroma dobavljeno blago, neposredno povezano s predmetom javnega naročila. Nepredložitev izjave v roku je razlog za uvedbo prekrškovnega postopka zoper izvajalca pred Državno revizijsko komisijo. Poleg globe je sankcija tudi izločitev iz postopkov naročanja za predpisano obdobje.

**VII. ROK ZA IZVEDBO IN MESEČNA POROČILA**

**11. člen**

Pogodbeni stranki sta sporazumni, da bo izvajalec uveden v delo po tej pogodbi z dnem \_\_\_\_\_\_\_\_\_\_.

Izvajalec se zavezuje, da si bo prizadeval, da se bo gradbena/izvedbena faza investicije zaključila po potrjenem terminskem planu usklajenim med naročnikom, glavnim izvajalcem gradbenih del, projektantom in nadzornikom, ki določa pogodbene roke te pogodbe.

Pogodbeni stranki se dogovorita, da v primeru, da gradbena/izvedbena faza ne bo zaključena do \_\_\_\_\_\_\_\_\_\_\_, se izvajalec delo po tej pogodbi zavezuje opravljati tudi po tem roku, vse do zaključka gradbene/izvedbene faze.

Šteje se, da je gradbena/izvedbena faza zaključena, ko naročnik z glavnim izvajalcem gradbenih del podpiše končni obračun.

Izvajalec bo naročniku do vsakega 8. v mesecu izstavljal mesečna poročila o stanju gradbene/izvedbene faze, za izvršena dela/storitve v preteklem mesecu. Mesečno poročilo tvori podlago za izstavitev računa in nastanek terjatve izvajalca, vendar šele po tem, ko mesečno poročilo potrdi tudi naročnik.

Naročnik se zavezuje vsako predloženo mesečno poročilo pregledati in ga potrditi ali pisno posredovati izvajalcu pripombe oz. ugovore v roku 5 (pet) delovnih dni od prejema poročila. Če v tem roku naročnik ne posreduje nobenih pripomb oz. ugovorov, se mesečno poročilo šteje za potrjeno.

Rok dokončanja storitev se lahko ustrezno podaljša v naslednjih primerih:

- sporazumno podaljšanje roka vseh pogodbenih strank, s pisnim soglasjem strank in s pisno obrazložitvijo razloga,

- v primeru višje sile,

- v primeru oblastvenih ukrepov in drugih državnih organov, ki bi onemogočili normalno nadaljevanje storitev.

V primeru podaljšanja roka dokončanja storitev:

- je potrebna obojestranska ugotovitev, na osnovi katere se sklene aneks k pogodbi ter se ustrezno podaljša pogodbeni rok,

- mora izvajalec predložiti naročniku ustrezno podaljšano veljavnost garancije za dobro izvedbo pogodbenih obveznosti.

**12. člen**

Izvajalec ima pravico, da med izvajanjem del zahteva od naročnika potrebna pojasnila glede projektne dokumentacije, tehničnih pogojev, vrste materiala in načina izvrševanja del, vendar na način, da se investitorju postavi primeren čas za pripravo odgovora.

**VIII. POGODBENA KAZEN**

**13. člen**

V primeru, da izvajalec zamuja z izpolnitvijo obveznosti, določenimi v tej pogodbi, iz kateregakoli vzroka, razen v primeru višje sile ali razlogov na strani naročnika, dolguje naročniku pogodbeno kazen v višini 0,5 % pogodbene vrednosti z vključenim DDV za vsak začeti dan zamude za vsako obveznost izpolnjeno z zamudo (pogodbena kazen za zamudo z opravo posamezne obveznosti). Zamuda preneha, ko izvajalec obveznosti, določene v 2. členu te pogodbe, izpolni brez napak.

Celotno plačilo pogodbene kazni za zamudo ne sme presegati 15% pogodbene vrednosti.

Pravica do pogodbene kazni za zamudo nastane na podlagi pogodbe in dejstva zamude, naročnik ni dolžan izvajalcu izjaviti, da si pridržuje pravico do pogodbene kazni. Naročnik lahko zato pogodbeno kazen za zamudo uveljavlja, tudi če si ob sprejemu zamudne izpolnitve izvajalca pravice do pogodbene kazni ni izrecno pridržal.

Plačilo katerekoli pogodbene kazni izvajalca ne odvezuje jamčevalnih obveznosti po zakonu, kakor tudi ne od odškodninske odgovornosti, v kolikor škoda presega pogodbeno kazen.

Za višino izračunane pogodbene kazni, o čemer naročnik izvajalcu izstavi račun, se vzpostavi terjatev naročnika do izvajalca in se obveznost izvajalca za znesek pogodbene kazni zmanjša oz. se z le-to pobota. V kolikor pogodbena kazen ni poračunana na tak način, jo je izvajalec dolžan poravnati v roku 8 dni od izstavitve računa z nakazilom na transakcijski račun naročnika. Po poteku tega roka tečejo zakonske zamudne obresti na celoten znesek pogodbene kazni.

V primeru, da je naročniku zaradi zamude oziroma neizpolnitve izvajalca nastala škoda, ki presega pogodbeno kazen, je izvajalec poleg pogodbene kazni dolžan plačati tudi vse nastale stroške in povrniti škodo zaradi zamude oziroma neizpolnitve oziroma neodzivnosti v višini, ki jo bo naročnik obračunal, tj. razlika do popolne odškodnine.

V primeru, da je izvajalec z izvedbo posla v taki zamudi, da le-ta onemogoča dosego namena te pogodbe, lahko naročnik skladno z določilom 22. člena te pogodbe odstopi od pogodbe in zahteva povrnitev škode.

**IX. JAMSTVA IN ZAVAROVANJA**

**14. člen**

Izvajalec se zavezuje izvršiti prevzeta dela/storitve strokovno in kakovostno, v skladu z veljavnimi predpisi, standardi in pravili stroke ter s skrbnostjo dobrega strokovnjaka.

Izvajalec mora poleg pravočasne in popolne izvedbe del zagotoviti, da bo za naročnika dosegel najboljši možen rezultat v danih okoliščinah, glede na interese in cilje naročnika ter da bodo dokumenti, ki jih bo pripravil, brez napak.

Za kvaliteto in pravočasnost oprave storitve, ki jih opravi izvajalec sam ali jih za izvajalca opravijo tretje osebe kot podizvajalci ali v kakršnemkoli drugačnem razmerju do izvajalca, jamči izvajalec.

Če izvajalec naročniku ne sporoči, s katerimi podizvajalci sodeluje ali bo sodeloval, je odgovoren naročniku za morebitne stroške in škodo, ki bi zaradi tega nastala.

**15. člen**

V zavarovanje pravilne in pravočasne izpolnitve pogodbenih obveznosti je dolžan izvajalec v roku 7 (sedmih) dni od podpisa te pogodbe naročniku predložiti bančno garancijo / kavcijsko zavarovanje v višini 10% pogodbene vrednosti z vključenim DDV, s pooblastilom za izpolnitev, plačljivo na prvi poziv in veljavno za čas do pravilne in pravočasne izpolnitve pogodbenih obveznosti.

Bančno garancijo za pravilno in pravočasno izpolnitev pogodbenih obveznosti lahko naročnik unovči:

* če izvajalec svojih obveznosti do naročnika ne izpolni skladno s pogodbo, v dogovorjeni kvaliteti, obsegu in rokih,
* če izvajalec odstopi od te pogodbe izključno iz razlogov, ki izvirajo iz njegove sfere,
* če naročnik odstopi od te pogodbe zaradi kršitev ali zamude na strani izvajalca,
* če se nad izvajalcem začne postopek zaradi insolventnosti.

**16. člen**

Izbrani ponudnik s podpisom pogodbe izjavlja, da ima veljavno sklenjeno zavarovanje pred odgovornostjo za škodo, ki bi utegnila nastati naročniku ali tretji osebi v zvezi z opravljanjem arhitekturne in inženirske dejavnost skladno s 15. členom Zakona o arhitekturni in inženirski dejavnosti (Uradni list RS, št. [61/17](https://www.uradni-list.si/glasilo-uradni-list-rs/vsebina/2017-01-2913), [133/22](https://www.uradni-list.si/glasilo-uradni-list-rs/vsebina/2022-01-3213) – odl. US in [85/24](https://www.uradni-list.si/glasilo-uradni-list-rs/vsebina/2024-01-2520)) in sicer pri zavarovalnici  (navedba zavarovalnice) za zavarovalno vsoto  (navedba zavarovalne vsote) EUR. Fotokopija zavarovalne police je priloga te pogodbe in tvori njen sestavni del.

**X. VIŠJA SILA**

**17. člen**

Pod višjo silo se razumejo vsi nepredvidljivi in nepričakovani dogodki, ki nastopijo neodvisno od volje pogodbenih strank in ki jih pogodbeni stranki nista mogli predvideti ob sklepanju pogodbe ter na kakršen koli način vplivajo na izvedbo pogodbenih obveznosti.

Izvajalec je dolžan pisno obvestiti naročnika o nastanku višje sile v 3 (treh) delovnih dneh od njenega nastanka.

Nobena od pogodbenih strank ni odgovorna za neizpolnitev katerekoli izmed svojih obveznosti iz razlogov, ki so izven njenega nadzora.

**XI. SOCIALNA KLAVZULA IN RAZVEZNI POGOJ**

**18. člen**

Pogodba preneha veljati, če je naročnik seznanjen, da je sodišče s pravnomočno odločitvijo ugotovilo kršitev obveznosti iz drugega odstavka 3. člena ZJN-3 s strani izvajalca pogodbe o izvedbi javnega naročila ali njegovega podizvajalca.

Razvezni pogoj se uresniči pod pogojem, da je od seznanitve s kršitvijo in do izteka veljavnosti pogodbe še najmanj šest mesecev, v primeru nastopanja s podizvajalci pa tudi, če zaradi ugotovljene kršitve pri podizvajalcu izvajalec ustrezno ne nadomesti ali zamenja tega podizvajalca v roku 30 dni od seznanitve s kršitvijo.

V primeru izpolnitve razveznega pogoja se šteje, da je pogodba razvezana z dnem sklenitve nove pogodbe o izvedbi javnega naročila, naročnik pa mora nov postopek oddaje javnega naročila začeti nemudoma, vendar najkasneje v 30 dneh od seznanitve s kršitvijo. Če naročnik v tem roku ne začne novega postopka javnega naročila, se šteje, da je pogodba razvezana trideseti dan od seznanitve s kršitvijo.

**XII. POSLOVNA SKRIVNOST IN OSEBNI PODATKI**

**19. člen**

Pogodbeni stranki sta sporazumni, da vsi podatki, do katerih bi prišli z izvedbo te pogodbe, predstavljajo poslovno skrivnost in se zavezujeta, da bosta vse podatke skrbno varovali in jih uporabljali izključno v zvezi z izvedbo te pogodbe.

Kot poslovno skrivnost je dolžan tudi naročnik varovati poslovne podatke o izvajalcu, ki jih pridobi na podlagi izvajanja te pogodbe.

Izvajalec se zavezuje, da brez izrecne pisne naročnikove privolitve ne bo objavljal ali se okoriščal z naročnikovimi poslovnimi skrivnostmi ali zaupnimi informacijami, do katerih je imel kot izvajalec dostop v času veljavnosti te pogodbe ali po tem, če so ta gradiva označena z oznako interno oziroma zaupno.

Pogodbeni stranki se zavezujeta, da bosta na zahtevo nasprotne stranke vrnili vse dokumente in njihove kopije, pridobljene v okviru medsebojnega pogodbenega sodelovanja, ki vsebujejo podatke, ki predstavljajo poslovno skrivnost.

Naročnik lahko od izvajalca zahteva polno odškodnino za vso škodo, ki jo utrpi in ki izvira iz objave ali okoriščanja z naročnikovimi poslovnimi skrivnostmi ali zaupnimi informacijami.

Izvajalec se zavezuje, da bo vse osebne podatke, s katerimi se bo seznanil v okviru izvajanja te pogodbe, obravnaval skladno z zakonom, ki ureja varstvo osebnih podatkov, in jih ne bo posredoval tretjim osebam ali kako drugače obdeloval.

**XII. PROTIKORUPCIJSKA DOLOČBA**

**20. člen**

V primeru, da se ugotovi, da je pri izvedbi javnega naročila, na podlagi katerega je podpisana ta pogodba ali pri izvajanju te pogodbe kdo v imenu ali na račun druge pogodbene stranke, predstavniku ali posredniku naročnika ali drugega organa ali organizacije iz javnega sektorja obljubil, ponudil ali dal kakšno nedovoljeno korist za pridobitev tega posla ali za sklenitev tega posla pod ugodnejšimi pogoji ali za opustitev dolžnega nadzora nad izvajanjem pogodbenih obveznosti ali za drugo ravnanje ali opustitev, s katerim je organu ali organizaciji iz javnega sektorja povzročena škoda ali je omogočena pridobitev nedovoljene koristi predstavniku organa, posredniku organa ali organizacije iz javnega sektorja, drugi pogodbeni stranki ali njenemu predstavniku, zastopniku, posredniku, je ta pogodba nična.

Naročnik bo v primeru ugotovitve o domnevnem obstoju dejanskega stanja iz prvega odstavka tega člena ali obvestila Komisije za preprečevanje korupcije ali drugih organov, glede njegovega domnevnega nastanka, pričel z ugotavljanjem pogojev ničnosti dodatka iz prejšnjega odstavka tega člena oziroma z drugimi ukrepi v skladu s predpisi Republike Slovenije.

**XIII. PREDSTAVNIKI POGODBENIH STRANK**

**21. člen**

Na strani naročnika je skrbnik te pogodbe \_\_\_\_\_\_\_\_\_\_\_\_\_\_\_\_\_, e-mail: \_\_\_\_\_\_\_\_\_\_\_\_\_\_\_\_\_\_\_. Predstavnik naročnika je pooblaščen, da zastopa naročnika v vseh vprašanjih, ki se nanašajo na izvajanje te pogodbe. Predstavnik naročnika sodeluje s predstavniki izvajalca ves čas trajanja pogodbe in jim nudi vse potrebne podatke in navodila, ki jih je naročnik na podlagi obveznosti iz te pogodbe dolžan dajati.

Na strani izvajalca je skrbnik pogodbe \_\_\_\_\_\_\_\_\_\_\_\_\_\_\_\_\_\_, e-mail: \_\_\_\_\_\_\_\_\_\_\_\_\_\_, ki je pooblaščen/a, da kot vodja nadzora zastopa izvajalca v vseh vprašanjih, ki zadevajo izvrševanje ali uveljavitev te pogodbe in je dolžan neposredno sodelovati s predstavnikom naročnika. Predstavnik izvajalca bo naročniku na razpolago ves čas trajanja pogodbe, vse delovne dni v tednu.

Pogodbeni stranki sta dolžni obvestiti nasprotno stranko o zamenjavi skrbnikov v roku treh (3) delovnih dni po zamenjavi.

Vsa obvestila strank in ostale pomembne komunikacije morajo biti poslane nasprotni stranki po priporočeni pošti ali e-pošti. Pomembne komunikacije so tiste, ki se nanašajo na določbe te pogodbe, potek investicije, projektno dokumentacijo ter spremembo dokumentacije, situacije, prevzeme in potrjevanja, plačila, naročila, odredbe, opomine, ugovore in druga komunikacija, ki bi imela glede na cilj ali učinek pomemben vpliv na katero od strank te pogodbe.

Operativne komunikacije, ki nimajo pomembnih učinkov, lahko potekajo preko telefona ali neposredno ustno. Vsa pisanja in elektronska pošta mora biti naslovljena na pristojne kontaktne osebe, ki so določene s to pogodbo.

Obe pogodbeni stranki se zavezujeta redno spremljati prejeto elektronsko pošto. Pošta, poslana na elektronske naslove, ki so navedeni v tej pogodbi, se šteje za vročeno naslednji delovni dan po pošiljanju, razen če se dokaže, da pošta ni prispela.

**XIV. PRENEHANJE POGODBE**

**22. člen**

Ta pogodba lahko predčasno preneha, če stranki o tem skleneta pisni sporazum. V sporazumu stranki uredita vse medsebojne pravice in obveznosti ter zahtevke, ki jih imata zaradi predčasnega prenehanja.

Ta pogodba lahko predčasno preneha tudi na podlagi enostranskega odstopa naročnika ali izvajalca od te pogodbe zaradi kršitev te pogodbe, ki izvirajo iz sfere nasprotne pogodbene stranke, z odpovednim rokom 10 (deset) dni.

Pred odstopom od pogodbe je pogodbi zvesta stranka dolžna pogodbeno stranko kršiteljico pisno opozoriti na kršitve in ji dodeliti dodatni rok 2 (dveh) dni za odpravo kršitev. V kolikor pogodbena stranka kršiteljica kršitev v postavljenem roku ne odpravi, je pogodbi zvesta stranka takoj po preteku tega roka upravičena enostransko odstopiti od te pogodbe in od stranke kršiteljice zahtevati povračilo zaradi kršitev vseh nastalih ji stroškov in vse škode.

Odstop od pogodbe mora biti pisen in vročen s priporočeno pošiljko s povratnico in učinkuje z dnem vročitve. V kolikor ena ali druga pogodbena stranka priporočene pošiljke v roku ne dvigne, se pošiljka šteje za vročeno. Odstop od pogodbe se lahko, v primeru nedvigovanja pošiljk, pošlje tudi po elektronski pošti na elektronski naslov, naveden v 14. členu te pogodbe, in se šteje za vročen naslednji delovni dan po pošiljanju, razen če se dokaže, da pošta ni prispela.

**XV. REVIZIJSKA SLED**

**23. člen**

Vsa dokumentacija, povezana z izvedbo projekta, mora biti hranjena na način, da zagotavlja revizijsko sled izvedbe projekta.

Izvajalec je vso dokumentacijo, povezano z izvajanjem projekta, dolžan hraniti v skladu z veljavno zakonodajo oziroma še najmanj 10 let po izpolnitvi pogodbenih obveznosti za potrebe naknadnih preverjanj. Pred iztekom tega roka ga lahko naročnik podaljša. Dokumentacija o projektu je podlaga za spremljanje in nadzor nad izvedbo projekta.

Izvajalec se zavezuje, da bo zagotovil dostop do celotne dokumentacije v zvezi s projektom ministrstvu, organu upravljanja, organu za potrjevanje, revizijskemu organu in drugim nadzornim organom vključenim v izvajanje, upravljanje, nadzor ali revizijo javnega razpisa ter njihovim pooblaščencem, in sicer tudi po izpolnitvi pogodbenih obveznosti oziroma po poteku pogodbe o izvedbi projekta.

Revizijska sled mora omogočati predstavitev časovnega zaporedja vseh dogodkov, povezanih z izvedbo posamezne aktivnosti projekta, in poslovnih dogodkov, shranjenih v računovodskih in drugih evidencah. Revizijska sled je skupek vseh informacij, ki so potrebne, da se predstavi zgodovinski zapis o pomembnejših dogodkih oziroma aktivnostih povezanih s shranjenimi podatki in informacijami ter sistemi za zbiranje, obdelovanje in arhiviranje podatkov.

Informacije, ki jih revizijska sled vključuje, morajo biti takšne, da dokazujejo nespornost shranjene informacije. Njihov nastanek in hramba morata zagotavljati njihovo nespornost in uporabnost v vsem času hranjenja informacij.

**XVI. REŠEVANJE SPOROV**

**24. člen**

Morebitne spore v zvezi z izvajanjem te pogodbe bosta pogodbeni stranki skušali rešiti sporazumno v skladu s pogodbo. Če spornega vprašanja ne bo možno rešiti sporazumno, lahko vsaka pogodbena stranka sproži spor pri stvarno pristojnem sodišču po sedežu naročnika.

**XVII. KONČNE DOLOČBE**

**25. člen**

Če pride do statusne spremembe stranke tega sporazuma, pridobi status stranke novi subjekt le v primeru, če naročnik s tem soglaša, razen v primeru univerzalnega pravnega nasledstva. Enako velja tudi v primeru stečaja ali prisilne poravnave.

**26. člen**

Pogodba se lahko spremeni ali dopolni s pisnim dodatkom, ki ga sprejmeta in podpišeta obe stranki.

**27. člen**

Za razmerja, ki jih predmetna pogodba ne ureja, veljajo določbe zakona, ki ureja obligacijska razmerja in gradbenih uzanc. Posebne gradbene uzance veljajo, če niso v nasprotju z določili te pogodbe.

Če katerakoli od določb je ali postane neveljavna, to ne vpliva na ostale pogodbene določbe. Neveljavna določba se nadomesti z veljavno, ki mora čim bolj ustrezati namenu, ki ga je želela doseči neveljavna določba

**28. člen**

Izvajalec ne more prenesti nobene svoje pogodbene obveznosti na tretjo osebo, razen če za to ne dobi pisnega soglasja naročnika.

**29. člen**

Pogodba je sklenjena in prične veljati z dnem, ko jo podpišeta obe pogodbeni stranki, pod odložnim pogojem po predložitvi zavarovanja za dobro izvedbo.

**30. člen**

Ta pogodba je napisana v štirih (4) enakih izvodih, od katerih prejme vsaka pogodbena stranka dva (2) izvoda.

V/na \_\_\_\_\_\_\_\_\_\_\_\_\_\_\_\_, dne \_\_\_\_\_\_\_\_\_\_\_\_\_\_\_\_